Roland Desnerck

:15px*Dat artikel is geschreevn volgns de spelliengsregels van R. Desnerck*.

miniatuur|Roland Desnerck (lienks) toogt ze vergoarienge Ostêsjhe woordn in de joarn tsjéstig.
**Roland Desnerck** (Osténde, 13 juli 1938) is e Vlamsjhe sjhriever. De maiste mênsjhn kénn *Rollaan* Desnerck 't maiste vanol omdat hen hém ol hail ze leves bizzig is an zen *[[Ostêns Woordeboek.]]*  

## 't Ostêns
Desnerck is al ossan bezeetn gewist van toaln. Hje klapt hie stief vele toaln (zêlst Quechua en Rapa Nui én aal de zukke) mo nog 't maiste vanol ist hen kénner van 't Ostêns. An zen *Oostends Woordenboek* ist hen begost an ze viftiene (in negentienhoenderddrieënfichtig). Hje giengd hie mee mét de visjhers in zai voer hunder uut t' hoorn wuffere wordjes daan ze ziender gebruuktn én schraif z' up. Ook bie veel ander volk gelik de boern, de viswuuvers én de dokteurs gienkt hen gon hortn.  In negentienhoenderdtwiëntsjeventig hét hen ton uutindelik ze boek uutgebrocht méd e férmen inléjdienge én en éjgen spéllienge. Oendertusjhen zien der ol vier druks (in de joarn '72, '80, '88 én '06) én péjst hen an e vuufde druk want hj' hé were e haile reke woordn bie. 

Omdat 't zo e dik boek is naamm de mênsjhn da soms "De Dikke Desnerck" mo zêlve wailt hen da nie gezéjd hén van da viengt hen "e vandoalestreke". 

in 't joar twiduustvairtiene briengt hie ook e boek uut over d' hérkomste van d' Ostênsjhe woordn lik "boaj" (doenkerrooje stoffe = baey) en "seule" (uut 't Latien = situla) . "Grenzeloos Oostends" naampt da boek.

*[[Et doenker ejland]]*  , *[[Et radsel van den Ainhoorn]] en [[De sjhat van sjhetterrooje Rackham]]*  van Kuiftsje hét hen hém ook olledrieje vertoald in den Ostêsjhe zaitoale.  
miniatuur|Roland Desnerck doe ze woordeboek oopm in de zunne up 't staketsel in Osténde in 't joar zésse.
Wannair dat hen hém Osténde ofsjhuumde achter woordn hét hen hie ook vele vrhaaln ghoord. De dee hét hen thoope gestookn in e boek "80 Oostendse Spookverhalen en Wondervertellingen" én da stoat er in 't Ostês in én in 't Sjhoon Vlams.

## De Vlamsjhe Visjherieje
In 1974 én 1976 brocht hen twi dailn uut mé ze voader *Gastong Desnerck* over de Vlamsjhe Visjherieje én Visjherssjheepm.  Mair of hoenderd soortn sjheepm stoan der in ze boek woadeure dat de kénnésse dervan bewoard ka bluuvn. In d' Ostêsjhe Visjherieje -da's ook e boek van hém- stoan der e hail dail vertéllementn over d' Ostêsjhe visjhersbevolkienge mé vele oede fotto's.

## Spéllienge
In 't joar 'drieëvuftig hét Desnerck en éjgen spellienge moetn bepéjzn voe 't meugelik te maakn olles in 't Ostêns te kunn sjhrievn.

Ze spéllienge is: 

-  dails lik-da-je-'t-hoort   voe de lezienge maklik te maakn 

- dails histories   woa dat de lezienge én den uutsprake der nie moeilikker van komm

Voe de rêste is 't lik in 't Sjhoon Vlams mo de ou-klanke is ossan "ow" (blow, row) en de "uu" is assan lank gesjhreevn uutgezoenderd: "nu".

De klienkers:

"ai" (lik in 't Fraans: maître, pair, père): ain, twai, stain;

"é" (lik in 't Sjhoon Vlams: net, pet, gek): én, zét, bédde, trék;

"ê" (lik e langen "é") pêrd, stêrt, êrde, grêtn;

"oa" (lik e langen"o"van *grot*) loate, noad, road;

"ue" (lik e lange "u" van *hut, put) kuek, motuer.* 

De medeklienkers:

"ch" (lik in *lachen, loochenen*)  chi, choa, roche;

"sj" (lik in *sjerp, sjees*) sjaanse, sjafringsje, sjikkel;

"zj" (lik in *gelatine, gelei*) zjante, zjuudwéster, zjwiep;

"tsj" (lik in 't Iengels: *chin, church*): tsjakkern, tsjultn, tsjutter.

Twaiklankn:

Ter is mor ain twaiklanke die ofwiekt van 't Sjhoon Vlams en da's "éj". Je sprikt dad uut lik "é" + "j". die twaiklank is zjuuste nog bie de stokoede visjhers t' hoorn mo toch bluuvn me dad azzoo sjhrievn. Vandage zegn ze vér ollemolle "ei" in plekke van "éj" (éj, bréjn, méjsn, ruggegléj).

De "g" bestoa nie in 't Ostêns, mo wordt uutgesprookn lik e "h" mo me sjhrievn ogliek e "g".

De "h" wordt wêl gesjhreevn mo nie uutgesprookn.

## Publiekoasjes
* 1955  Er drukt een geheim op Ameland
* 1972  Oostends Woordenboek, aiste druk
* 1974  Vlaamse Visserij, De havens (thope mé ze voader Gastong)
* 1976  Vlaamse Visserij, De vaartuigen (thope mé voader Gastong)
* 1980  Oostends Woordenboek, twidde druk
* 1987  De Oostendse Visserij
* 1988  Oostende Binnenste Buiten (thoope mé Vandenbussjhe)
* 1988  Oostends Woordenboek, dérde druk
* 1988  Poster met 112 Oostendse Uitdrukkingen (mét Daubi)
* 1990  Twee Bokalen
* 1995  Wablief (mé ze vrowe Marie-Jeanne Clement)
* 2000  CD “De Rulders” (oede Ostênjhe liedtsjes)
* 2006  Oostends Woordenboek, vierde druk
* 2007  Kuiftsje in 't Ostêns “Et doenker éjland”
* 2009  Kuiftsje in 't Ostêns “Et radsel van den ainhoorn”
* 2009  Kuiftsje in 't Ostêns “De sjhat van sjhétterrooje Rackham”
* 2011  Taikenienge met 112 Ostênsjhe klaps, hérdruk
* 2011  Woordenboek Nederlands – Oostends
* 2012  Ostêns voe begunners én angespoelde (thoope mé Van Elslander en Vandenbussjche)
* 2014  Grenzeloos Oostends
* 2014  80 Oostendse Spookverhalen en Wondervertellingen
* 2018  Muzikaal Erfgoed van Oostende, in drie dailn.